Следващото издание на Артмосферик Фестивал ще се проведе между 29-и и 31-и май в Западна Стара планина, на вече познатото място в района на хижа Тръстена и връх Издремец, местността Чемерник.

Аудиовизуалната програма, включваща десетки артисти от общо 7 страни, предлага характерни атмосферни пътувания из ambient, dub, psybient, progressive & psy trance, idm, breakbeat, microsound, techno, като отново акцент ще бъде това, че и танцувалната електронна музика може да бъде интелигентна и дълбока. 

Сред специалните гости са италианският майстор на дийп техно звученето Donato Dozzy (Wagon Repair, Aguaplano), както и едно от най-големите имена в IDM сцената - финландецът Lackluster (Equaldreams, deFocus, Merck). Главната сцена ще бъде снабдена с Funktion One Resolution 5 – една от най-качествените озвучителни системи по света. Алтернативна сцена също така ще зарадва и ценителите на Mackie звук.

Освен двете музикални сцени, специално пространство е предвидено за вечерни пърформанси, jam sessions и нощно кино, като денем там ще се проведат и множество лекции и работилници. Важна част от workshop програмата ще бъде работата на традиционния пункт за разделно събиране и рециклиране на отпадъците паралелно с протичането на фестивала.

В картата на мястото попадат още: тента за шах и Го, индианско типи селце, хлебарница от "СлънцеЛуна", вегетарианска кухня от „Backhome“, чайшоп и бар, детски кът, палатков лагер, инфо пункт, еко-тоалетни, вода. За любителите на планинското колоездене, от сдружение "Bikearea" ще бъдат предоставени велосипеди под наем, като ще бъде организирана и специална велообиколка на района.

Подробна информация можете да намерите на сайта artmospheric.org.

